b'\n_START_ARTICLE_\nMichael Collins (astronauta)\n_START_SECTION_\nJoventut\n_START_PARAGRAPH_\nCollins va cursar estudis a l\'Escola St. Albans i a l\'Acad\xc3\xa8mia Militar dels Estats Units, on es va graduar en la promoci\xc3\xb3 del 1952. Va integrar-se llavors a les Forces A\xc3\xa8ries dels Estats Units i va servir com a pilot de F-86 i com a comandant del destacament d\'entrenament m\xc3\xb2bil i el destacament d\'entrenament de camp a la base a\xc3\xa8ria de Chanute i la base a\xc3\xa8ria de Nellis. El 1960 va ser assignat a l\'escola de pilots de proves de vols experimentals de les forces a\xc3\xa8ries dels EUA a la base a\xc3\xa8ria d\'Edwards, a Calif\xc3\xb2rnia. Despr\xc3\xa9s de la seva graduaci\xc3\xb3, va ser transferit al centre de proves de les forces a\xc3\xa8ries, tamb\xc3\xa9 a la base Edwards, on va testejar diversos avions de combat experimentals.\n_START_SECTION_\nCarrera com a astronauta\n_START_PARAGRAPH_\nMichael Collins es va unir a la NASA com a part del tercer grup d\'astronautes el 1963. Va ser pilot de reserva per a la missi\xc3\xb3 Gemini 7 i va realitzar el primer vol espacial a bord de la Gemini 10. Durant aquesta missi\xc3\xb3, ell i el comandant de missi\xc3\xb3, John Young, van batre el r\xc3\xa8cord del vol amb m\xc3\xa9s al\xc3\xa7ada mai realitzat, a 764 quil\xc3\xb2metres per sobre la superf\xc3\xadcie de la Terra._NEWLINE_Collins estava inicialment programat per volar com a pilot del m\xc3\xb2dul de comandament de l\'Apollo 8, juntament amb els astronautes Frank Borman i William Anders. Tanmateix, al juliol de 1968 se l\'hi va diagnosticar una afecci\xc3\xb3 \xc3\xb2ssia a la columna vertebral i va ser substitu\xc3\xaft per l\'astronauta Jim Lovell. La cirurgia correctora posterior va donar bon resultat, per\xc3\xb2 Collins va estar apartat durant un temps del calendari de vols._NEWLINE_El juliol de 1969, va volar com a pilot del m\xc3\xb2dul de comandament de l\xe2\x80\x99Apollo 11, missi\xc3\xb3 en qu\xc3\xa8 es va fer el primer allunatge tripulat. Collins va estar en \xc3\xb2rbita al voltant de la Lluna dins el CSM "Columbia" mentre els seus col\xc2\xb7legues, Neil Armstrong i Buzz Aldrin, allunaven i caminaven per primera vegada sobre la superf\xc3\xadcie lunar. Durant l\'\xc3\xb2rbita lunar, mentre el m\xc3\xb2dul de comandament es trobava a la part oposada de la Lluna, Collins estava separat per almenys tres mil quil\xc3\xb2metres dels seus companys astronautes i per uns tres-cents mil quil\xc3\xb2metres de la resta de la humanitat a la Terra.\n_START_SECTION_\nDespr\xc3\xa9s de la NASA\n_START_PARAGRAPH_\nCom a pilot del m\xc3\xb2dul de comandament de l\'Apollo 11, Collins hauria estat amb tota probabilitat el comandant de reserva de l\'Apollo 14 i el comandant en cap de l\'Apollo 17. Collins, per\xc3\xb2, va decidir no prendre part en aquestes missions i va abandonar la NASA el gener de 1970._NEWLINE_Del 1971 al 1978 Collins fou el director del Museu Nacional de l\'Aire i l\'Espai. Va dimitir d\'aquest c\xc3\xa0rrec per, a l\'abril del 1978, esdevenir sotssecretari de la Smithsonian Institution, lloc que va ocupar fins al 1980.'